ผมเป็นคนเหงื่อออกเยอะทั้งที่มือ หัว และรักแร้ โดยเฉพาะรักแร้เหงื่อออกเยอะมาก ออกแทบตลอดเวลาแม้จะอยู่ในห้องแอร์และไม่ได้ทำการเคลื่อนไหวใดๆก็ตาม ใช้ผลิตภัณฑ์ระงับเหงื่อและกลิ่นกายมาเยอะแล้วแต่ไม่ได้ผล มีแต่จะทำให้เสื้อเป็นคราบแข็ง คุณมีวิธีรักษาแบบหายขาดไหมครับ ปล.ผมเป็นคนสูบบุหรี่ ดื่มสุราเฉพาะตอนสังสรรค์
สวัสดีค่ะ การมีเหงื่อออกมาก (Hyperhidrosis) แบ่งได้เป็น 2 สาเหตุหลัก ดังนี้1. อาการเหงื่อออกมากชนิดปฐมภูมิ หรือเหงื่อออกมากผิดปกติโดยไม่ทราบสาเหตุ มักมีเหงื่อออกเฉพาะจุด ไม่เป็นทั่วตัว เช่น ที่ฝ่ามือ ฝ่าเท้า ศีรษะ ใบหน้า หรือรักแร้ โดยจะเกิดด้านซ้ายและด้านขวาเท่า ๆ กัน อาจเกิดอาการขึ้นเป็นพักๆ เช่น สัปดาห์ละครั้ง และจะมีเหงื่อออกในช่วงกลางวัน แต่จะไม่มีเหงื่อออกขณะนอนหลับ สาเหตุเกิดจากการทำงานที่ผิดปกติของระบบประสาทอัตโนมัติที่ควบคุมการทำงานของต่อมเหงื่อ ซึ่งไม่ทราบสาเหตุที่แน่ชัดของการเกิดเหตุดังกล่าว แต่พบมีความสัมพันธ์กับพันธุกรรม และการเกิดอารมณ์วิตกกังวลและความเครียด2. อาการเหงื่อออกมากชนิดทุติยภูมิ หรือเหงื่อออกมากผิดปกติโดยมีสาเหตุที่ชัดเจน มักจะทำให้เกิดเหงื่อออกทั่วร่างกาย และออกช่วงเวลาใดก็ได้ ทั้งเวลากลางวัน กลางคืน และอาจมีอาการอื่น ๆ ร่วมด้วยตามสาเหตุที่ทำให้เกิด ได้แก่- โรคอ้วน เนื่องจากมีชั้นไขมันใต้ผิวหนังหนา ทำให้ร่างกายระบายความร้อนได้ไม่ดี จึงระบายออกทางเหงื่อมากขึ้น- มีภาวะฮอร์โมนไทรอยด์เป็นพิษ ซึ่งจะมีอาการอื่นๆ ร่วมด้วย เช่น ใจสั่น เหนื่อยง่าย น้ำหนักลด ประจำเดือนมาไม่ปกติ เป็นต้น- มีภาวะหัวใจวาย เนื่องจากร่างกายต้องใช้พลังงานในการสูบฉีดเลือดไปเลี้ยงร่างกายมากกว่าปกติ ความร้อนในร่างกายจึงสูงขึ้น ต้องเพิ่มการระบายความร้อนทางเหงื่อเพิ่มขึ้น- มีน้ำตาลในเลือดต่ำ หรือเป็นโรคเบาหวาน- โรคติดเชื้อเรื้อรัง เช่น วัณโรค มาลาเรีย แต่จะมีอาการไข้ร่วมด้วยเป็นสำคัญ- ต่อมหมวกไตทำงานผิดปกติ- ผลข้างเคียงจากการใช้ยาบางชนิด เช่น ยารักษาอาการทางจิตเวช ยารักษาโรคความดันโลหิตสูง ยาแก้ปวดกลุ่มมอร์ฟีน เป็นต้น- โรคมะเร็งบางชนิด โดยเฉพาะมะเร็งต่อมน้ำเหลืองหากเป็นผู้หญิง ก็จะพบในวัยหมดประจำเดือนได้ดังนั้น หากอาการเหงื่อออก เป็นแบบทั่วตัวและออกตลอดทั้งกลางวันและตอนนอนหลับ แนะนำควรไปพบแพทย์เพื่อหาสาเหตุต่างๆ ที่กล่าวไปค่ะแต่หากเหงื่อที่ออกเกิดขึ้นเฉพาะจุด ไม่มีอาการในตอนนอนหลับ รวมถึงมีประวัติคนในครอบครัวมีอาการเหงื่อออกมาเช่นกันแสดงว่าเป็นอาการเหงื่อออกมากชนิดปฐมภูมิ ซึ่งจะดูแลรักษาตามอาการ เช่น- การอาบน้ำและฟอกสบู่ให้สะอาด แล้วเช็ดตัวให้แห้งโดยเฉพาะบริเวณรักแร้และซอกต่างๆ เพื่อช่วยลดการสะสมของแบคทีเรีย- ใช้ผลิตภัณฑ์ระงับกลิ่นกายที่ผสมสารลดเหงื่ออะลูมิเนียมคลอไรด์ เพื่อช่วยปิดต่อมเหงื่อ- ทาผลิตภัณฑ์ที่มีส่วนผสมของกรดแทนนิกในบริเวณที่เหงื่อออกมากเพื่อช่วยลดเหงื่อ- สวมใส่เสื้อผ้าที่ระบายเหงื่อได้ดี และใช้ผ้าซับเหงื่อบ่อยๆ เพื่อไม่ให้เสื้อผ้าเปียกชุ่ม- พยายามลดความเครียดและอารมณ์วิตกกังวลแต่หากเป็นมากจนรบกวนการใช้ชีวิตประจำวัน ก็จำเป็นต้องรักษา ซึ่งมีหลายวิธีทั้งยาทา ยากิน การฉีดโบท็อก การผ่าตัด เป็นต้น